Մարինա Գոլուբ

Մարինա Գրիգորևնա Գոլուբ (ռուս.՝ Марина Григорьевна Голуб, 8 դեկտեմբերի, 1957, Մոսկվա, ԽՍՀՄ – 9 հոկտեմբերի, 2012, Մոսկվա, Ռուսաստանի Դաշնություն), կինոյի և թատրոնի ռուս դերասանուհի, հեռուստահաղորդավարուհի, Ռուսաստանի Դաշնության վաստակավոր արտիստ (1995)։


== Կենսագրություն ==
Մարինա Գոլուբը ծնվել է 1957 թվականի դեկտեմբերի 8-ին Մոսկվայում։ Նրա խորթ հայրը եղել է հետախուզական գլխավոր վարչության գնդապետ Գրիգորի Եֆիմովիչ Գոլուբը (1923-2014), ով նախկինում եղել է ռազմական հետախույզ, ծառայել որպես Ֆինլանդիայի հյուպատոս, եղել կահույքի խանութի տնօրեն, աշխատել Մոսկվայի մշակույթի վարչությունում, ապա ԽՄԿԿ Մոսկվայի շրջկոմում։ Դերասանուհու մայրը՝ Լյուդմիլա Գոլուբը, խաղացել է Մոսկվայի Ն. Գոգոլի անվան թատրոնում, ապա որպես դերասանուհի աշխատել Մոսհամերգում։ Մարինա Գոլուբի պապը՝ Եֆիմ Սամոյլովիչ Գոլուբը, եղել է Ուկրաինական ԽՍՀ ֆինանսների ժողկոմ (բռնաճնշումների է ենթարկվել 1937 թվականին)։
Մարինա Գոլուբն ավարտել է Մոսկվայի № 33 միջնակարգ դպրոցը (1965-1975)։ 1979 թվականին ավարտել է Մոսկվայի գեղարվեստական ակադեմիական թատրոնի դպրոց-ստուդիան (Վիկտոր Մոնյուկովի կուրս)։
1979-1981 թվականներին Մարինա Գոլուբն աշխատել է Մոսհամերգում, իսկ 1981 թվականից մինչև 1987 թվականը՝ Արկադի Ռայկինի մանրաերկի թատրոնում։ 1987 թվականին նա տեղափոխվել է Մոսկվայի «Շալոմ» թատրոնի թատերախումբ, իսկ 2002 թվականին սկսել է աշխատել Մոսկվայի Ա. Չեխովի անվան գեղարվեստական թատրոնում։
Մարինա Գոլուբը վարել է «Առավոտյան փոստ» (ռուս.՝ «Утренняя почта»), «Բարի լույս» (ռուս.՝ «Доброе утро!»), «Эх, Семёновна!», «Աղջիկներ» (ռուս.՝ «Девчата») հեռուստահաղորդումները Ռոսիա 1 ալիքով, «Նատուրալիստի ճանապարհորդությունները (ռուս.՝ «Путешествия натуралиста») «Культура» ալիքով։
2011 թվականի հունիսին  Մարիա Գոլուբն ընդգրկվել է Մոսկվա քաղաքի կառավարությանը կից տրանսպորտային կոմպլեքսի աշխատելու ու զարգացման խնդիրներով հասարակական-խորհրդատվական խորհրդի կազմում։


=== Ընտանիք ===
Առաջին ամուսին՝ ձեռնարկատեր Եվգեն Տրոյնին,
Դուստր՝ Անաստասիա, աշխատում է «WonderLoft» պրոդյուսերական կենտրոնում, 2013 թվականի փետրվարի 11-ին դարձել է «Девчата» թոք-շոուի հաղորդավարներից մեկը, 2015 թվականի մարտից մինչև հուլիս եղել է «Гоголь-центр»-ի տնօրենը,
Երկրորդ ամուսին՝ դերասան Վադիմ Դոլգաչյով, աշխատում է Մոսկվայի «Сопричастность» թատրոնում,
Երրորդ ամուսին՝ Անատոլի Բելի (Վայսման), Մոսկվայի Ստանիսլավսկու անվան թատրոնի և Ա. Չեխովի անվան գեղարվեստական թատրոնի դերասան. ամուսնալուծվել են տասնմեկ տարվա համատեղ կյանքից հետո։


=== Մահ ===

Մարինա Գոլուբը մահացել է Մոսկվայում 2012 թվականի հոկտեմբերի 9-ի լույս 10-ի գիշերը ավտովթարի հետևանքով, որ տեղի է ունեցել Լոբաչևկու փողոցի և Վերնանդսկու պողոտայի հատման վայրում։
Դերասանուհու հուղարկավորման արարողությունը տեղի է ունեցել 2012 թվականի հոկտեմբերի 13-ին, ապա Կենտրոնական կլինիկական հիվանդանոցի ծիսակարգերի սրահում նրա մարմինը դիակիզվել է։ Աճյունը թաղվել է 2012 թվականի հոկտեմբերի 18-ին Մոսկվայի Տրոեկուրովյան գերեզմանատանը։
2013 թվականի օգոստոսի 5-ին Մոսկվայի Նիկուլինսկի շրջանային դատարանը ընդհանուր ռեժիմի կալանավայրում վեց տարվա ու վեց ամսվա ազատազրկման է դատապարտել Ալեքսեյ Ռուսակովին՝ նրան մեղավոր ճանաչելով այն ավտովթարի համար, որի հետևանքով զոհվել են Մարինա Գոլուբն ու մեքենայի վարորդը։ Դատարանը բավարարել է վարորդի հարազատների պահանջը և որոշել, որ Ռուսակովը նրանց վճարի հինգ հարյուր հազար ռուբլի՝ որպես բարոյական վնասի փոխհատուցում։ Դատարանը նաև Ալեքսեյ Ռուսակովին զրկել է վարորդական իրավունքից երեք տարով։


== Պարգևներ ==
Ռուսաստանի Դաշնության վաստակավոր արտիստ (28 դեկտեմբերի, 1995) – արվեստի բնագավառում ունեցած ներդրման համար
Բարեկամության շքանշան (24 ապրիլի, 2008) – հայրենական մշակույթի ու արվեստի զարգացման գործում ունեցած մեծ ներդրման, բազմամյա բեղմնավոր գործունեության համար
«Звезда Театрала» մրցանակի դափնեկիր «Աստղի շող» (ռուս.՝ «Звёздный луч») անվանակարգում (2010)


== Արվեստ ==


=== Դերեր թատրոնում ===
Մոսկվայի Ա. Չեխովի անվան գեղարվեստական թատրոն«Ահաբեկչություն»
«Զրոներ»
«Պիեմոնտի գազանը»
2004 – «Изображая жертву», Պրեսնյակով եղբարներ, ռեժիսոր՝ Կիրիլ Սերեբրեննիկով – Մայր
2004 – «Տարտյուֆ», Մոլիեր, ռեժիսոր՝ Նինա Չուսովա – Դորինա, Մարիանայի աղախինը
2005 – «Համլետ», Շեքսպիր, ռեժիսոր՝ Յուրի Բուտուսով – Գերտրուդա
2009 – «Երեք գրոշանոց օպերա», Բերտոլդ Բրեխտ, Կուրտ Վայլ, ռեժիսոր՝ Կիրիլ Սերեբրեննիկով – Սելիա Պիչեմ 
2010 – «Վասա Ժելեզնովա», Մաքսիմ Գորկի, ռեժիսոր՝ Լև Էրենբուրգ – Վասա


=== Ֆիլմագրություն ===


=== Հնչյունավորում ===
1981 – Աղվեսն ու որսաշունը (անգլ.՝ The Fox and the Hound) – բու Մեծ մայրիկ («Пифагор» ստուդիայի կրկնօրինակում, 2005 թ.)
2006 – Տուլս Լյուպերի ճամպրուկները։ Ռուսական տարբերակ (ռուս.՝ Чемоданы Тульса Люпера. Русская версия) – Սոֆի


== Ծանոթագրություններ ==


== Արտաքին հղումներ ==
Մարինա Գոլուբի պաշտոնական կայքը
Մարինա Գոլուբի էջը Ա. Չեխովի անվան ՄԳԹ էջում
Հարցազրույց Մարինա Գոլուբի հետ «Персона» հեռուստահաղորդման ընթացքում
Հարցազրույց «Театрал» ամսագրին (ռուս.)